ભારતીય સંસ્કૃતિ રીત-રિવાજ અને પરંપરાનો દેશ છે. જેમાં ગૂઢ વિદ્યાઓનો ખજાનો જો કોઈ દેશમાં ભરેલો હોય તો એવો દેશ એટલે આપણો દેશ ભારત. આપણી સંસ્કૃતિમાં અનેક પરંપરા જોવા મળે છે. તેમાં સૌથી મહત્ત્વની પરંપરા છે. ગુરુ-શિષ્યની પરંપરા. ગણતરીનાં દિવસોમાં ગુરુ-પૂર્ણિમા પણ આવશે. આ દિવસે શિષ્ય પોતાના ગુરુ પ્રત્યે પોતાની કૃતજ્ઞતા વ્યક્ત કરે છે. સામાન્ય રીતે જેઓ ગુરુ પાસે અંતેવાસી તરીકે રહેતા હોય તેઓ માટે તો આ એક એવો વિશિષ્ટ દિવસ બની જાય છે કે જેનું નિરુપણ શબ્દોમાં થઈ શકતું નથી કેમ કે તે અનુભૂતિનો વિષય છે. સાચા હૃદયથી ગુરુની સેવામાં રત હોય છે, તેને જ તેનો અનુભવ થતો હોય છે. જો ગુરુ પ્રત્યે અપાર નિષ્ઠા હોય તો તમને અકલ્પનીય સહાય પણ મળી રહે છે.